
Editorial 



Una fortor recorre Europa 

Des dels inicis d'aquesta crisi, grups d'"experts" han estat 
treballant amb un objectiu en els "think tanks" de partits polítics 
des dels despatxos de les respectives fundacions. La directiva és 
clara, elaborada i treballada durant anys i anys d'investigació i 
experimentació: passi el que passi cal continuar omplint el pap i 
el sac. 

La població ja no es sorprèn de res: ni de privatitzacions de 
serveis públics, ni de tancaments d'empreses de notoris 
beneficis, ni dels nombrosos casos de corrupció política, ni dels 
sobres que reben partits i sindicats apagafocs, ni de la vulneració 
constant de drets que patim... 

Així, una forta olor a ranci recorre Europa i no es tracta de cap 
fantasma. Aquells grans defensors de les estructures d'estat, 
veuen com dia a dia, els estats dilueixen la seva sobirania al son 
d'una orquestra de tecnòcrates que marca les notes d'una 
partitura escrita pels mercats. Uns mercats que dins del procés 




"cosificador" de la neollengua oculta les cares de la oligarquia, 
tant de la dels paradisos fiscals com d'aquella més nostrada. Les 
cares d'aquells que generen discurs i d'aquells que el porten a la 
pràctica, des de les diferents poltrones del poder, de maneres més 
o menys públiques. Així el conservadorisme més ranci viu potser 
una de les seves èpoques més pletòriques, un bany en un piscina 
de bombolles neoliberals. 

En aquest panorama desolador, sempre hi ha lloc per 
l'esperança, rimaies que esquerden el seu gèlid sistema. Indrets 
on broten el contrapoder, l'experimentació, l'autoaprenentatge, la 
cultura popular... Espais alliberats que es veuen amenaçades per 
absurdes normatives que només cerquen la desaparició d'aquests 
punts de dissidència. Ateneus, centres socials, casals, places i 
carrers es veuen amenaçades pel silenci. Un silenci imposat per 
aquells éssers de vida gris i agre que no volen deixar que els hi 
aixafem el negoci. I mentre ells ens volen submises, a nosaltres 
ens trobaran rebels. 

La Rosa dels Vents 

Publicació de debat llibertari als Països Catalans 



Vols col•laborar amb La Rosa dels Vents, ja sigui distribuint, 
escrivint, traduint, anunciant-te o fent una subscripció 
solidària? posa't en contacte amb nosaltres a: 



La Rosa dels Vents 
Ateneu Llibertari de Sants 
C/ Maria Victòria, 10 
08014 Sants, BCN 









O via coneu electrònic: correu@larosadels vents. cat 

També pots trobar-nos a internet: http://larosadelsvents.cat 

La opinió expressada en els articles ho són de la persona autora en particular 
i no tenen perquè ser compartits pel col•lecitiu editor. 

Portada: Protesta antigovernamental a Albània (gener 2011) 
Esquerra: Protesta estudiantil a Xile? 

Apunts sobre el municipalisme llibertari de 
Murray Bookchin 



El municipalisme llibertari és una de les parts del corpus teòric i 
pràctic que el pensador anarquista Murray Bookchin va construir 
al llarg de la seva vida sota el nom d f ecologia social Bookchin 
prové del pensament marxista ortodox, al qual es va enfrontar a 
partir del 1930 a partir de diverses crítiques dirigides contra el seu 
autoritarisme i la seva manca d 'ètica. Aquestes crítiques el van fer 
apropar als pensaments llibertaris però sobretot el van fer fugir de 
qualsevol corpus teòric tancat i reclòs, inclòs bona part de 
V anarquisme del seu moment que, tal com el marxisme que ell 
havia conegut, se centrava en propostes estàtiques de 
transformació social extretes d'anàlisis fetes d'una societat que ja 
no existia. Una de les seves principals aportacions als pensaments 
revolucionaris ha estat, sense cap mena de dubte, la necessitat 
d'unir un estricte respecta per la natura i el medi en el procés 
revolucionari. 

El camí que emprèn Bookchin a nivell 

intel•lectual als anys 30 del segle XX el 

porta a proposar la construcció d'una 

societat sense capitalisme ni estats- 

nació, sense classes però també sense 

jerarquies, sense explotats però 

també sense dominació. Alhora, 

deixa obert el camí per al mètode 

marxista d'anàlisi, al qual no 

renuncia, complementat per 

una anàlisi del poder feta amb 

voluntat emancipadora més 

pròpia del món llibertari, i 

tot amb una mirada 

evidentment ecologista. 

En la seva nova etapa 

intel•lectual aposta pel 

comunalisme, 

l'antiestatisme i el 

confederalisme, 

tradicions revolucionàries 

molt arrelades en 

l'anarquisme però no 

només. Alhora, però, no 

segueix alguns dels 




principis bàsics d'un cert anarquisme individualista molt estès en els 
països on les seves propostes són rebudes com els Estats Units 
d'Amèrica i Europa Occidental. Així, ell no es defineix com a 
"enemic de les institucions" pel sol fet d'existir i arriba a afirmar 
que "Una societat que mantingui la llibertat individual i la llibertat 
social ha d'estar sota institucions que per si mateixes siguin 
alliberadores". 

Després de dècades d'investigar les tradicions revolucionàries, 
sobretot europees, al llarg de tota la història i un cop establerts 
aquests principis bàsics a què ens hem referit, el 1972, Bookchin es 
plantejà les bases teòriques del que s'anomenà municipalisme 
llibertari. En aquestes investigacions, l'autor nord-americà planteja 
una diferència bàsica entre "política" i "art de governar", en 
contrast amb les teories de la "democràcia" representativa, que és 
una simple màscara -diu ell- per amagar-hi l'Estat darrere i no 
mostrar la violència i el seu monopoli que li són pròpies. Segons 
l'autor, per als partits que es dediquen a l'"art de governar" és 
imprescindible que la ciutadania sigui reduïda a contribuents, 
electors i receptors passius dels serveis de l'Estat. Per a això és 
necessari un ensinistrament ampli i divers de totes les persones que 
viuen dins el marc d'un estat en concret per tal de convèncer-los que 
ja hi haurà qui s'encarregarà de fer rutllar la cosa pública, que per 
això en són experts o s'hi dediquen a jornada completa. Davant de 
l'"art de governar" hi ha la "política". I quan Bookchin parla de 
"política", assegura que aquesta "és l'activitat dels ciutadans i 
ciutadanes en una estructura pública, dotada de poder en 
institucions compartides i realment participatives" i "el control 
directe dels assumptes comunitaris pels ciutadans a través 
d'institucions democràtiques cara a cara, especialment a través 
d'assemblees populars". 

L'autor assegura que la història no ens dóna cap exemple de 
democràcia directa perfecta, però assegura també que sí que hi ha 
experiències prèvies a la nostra contemporaneïtat d'on es poden 
extreure ensenyaments que combinats i adequats a la realitat de 
cada moment poden servir per construir una societat plenament 
llibertària. Com a exemple d'aquest estudi, crítica i tria, hi ha la 
seva descripció del que va ser la democràcia a Atenes, un tipus de 
democràcia directa, no representativa, que no obstant excloïa les 
dones, els esclaus i els infants. Allí, els homes adults lliures eren 

inherentment éssers polítics que s'associaven de forma natural per 
organitzar i dirigir la vida comunitària compartida. Segons ell, 
aquesta part pot ser reivindicada i ens por oferir ensenyaments per a 
l'actualitat, però és clar també que el model no pot ser compartit 
completament ja que en aquell model una part de la ciutadania no 
existia i era completament negada pels "lliures". 

Per tant, el coneixement del passat és bàsic per construir un futur 
comunitari però sempre que hi exercim una crítica racional i 
antiautoritària. Un cop feta, la societat llibertària construïda des 
dels municipis estaria caracteritzada per quatre punts bàsics que 
responen a les seves intencions tant teòriques com pràctiques: 

1.- D'una banda, Bookchin afirma que els governs locals actuals 
tenen possibilitats reals d'esdevenir democràcies directes a partir de 
processos de transformació, per tant les institucions locals poden 
ser reformades tot i que en un camí de canvi radical de les seves 
formes de funcionar. 

2.- Vol descentralitzar aquestes comunitats polítiques, les ciutats o 



els barris massa grans, per tal que passin a tenir una mida humana i 
estiguin adaptades al seu entorn natural. 

3.- Vol recuperar pràctiques i qualitats de la ciutadania per tal que 
dones i homes puguin assumir col•lectivament responsabilitats per 
governar les pròpies comunitats, seguint l'ètica de compartir i 
cooperar, sense dependre d'una "elit". 

4.- Un cop establertes les democràcies directes municipals, els 
municipis democràtics es podran unir en confederacions per 
presentar un desafiament al capitalisme de l'Estat-nació i es podrà 
establir una societat anarquista, ecològica i racional. 

(Podeu llegir i conèixer les idees de Murray Bookchin a través del 
llibre "Las políticas de la ecologia social. Municipalismo 
libertario", una recopilació de les idees municipalistes feta per Janet 
Bielh i publicat en castellà per l'Editorial Virus de Barcelona.) 

Jordi Martí Font 

Corea: Entre el nacionalisme i l'anarquisme 



El nacionalisme coreà 

A partir de mitjans del segle XIX, el nacionalisme cobrà una 
important rellevància en el país. Cal destacar dues branques: la 
intel•lectual i la popular. Aquesta última protagonitzà diversos 
aixecaments a finals de segle, com les revoltes camperoles al sud de 
Seül entre 1863-1864 i la de 1890-1894, revolta que s'aixecà contra 
tot poder establert proclamant la igualtat entre persones. Aquest 
moviment nacionalista, portarà a la proclamació d'independència i a 
l'aixecament popular l'I de març de 1919, fet que té molta 
importància, no només per les proporcions de la revolta, sinó també 
per la participació del moviment anarquista coreà i per com hi 
incidí. Aquest intent revolucionari acabà amb una brutal repressió 
per part de l'exèrcit japonès, que provocà 7500 morts i 16000 ferits. 
També cal destacar les lluites que duien a terme els emigrats i 
exiliats coreans al Japó, la Xina i Manxúria, amb accions directes 
de tot tipus, arribant a assassinar a Ito Hirobumi -redactor de la 
constitució japonesa i responsable de l'ocupació de Corea- l'octubre 
de 1909 a la ciutat d'Harbin (Manxúria). 

L'anarquisme a Corea 

L'anarquisme coreà arribarà al seu punt àlgid a partir dels anys 20. 
Abans d'aquesta data, l'anarquisme ja tenia una gran influència en 
els moviments socials coreans, tot i que sempre anava lligat al 
moviment nacionalista i anticolonial. 

Cal tenir en compte que és en aquells anys que l'anarquisme 
comença a desenvolupar-se tant a Xina com a Japó, països més 
industrialitzats, i és d'aquests d'on militants exiliats coreans rebran 
les idees anarquistes, que més tard donaran lloc a la creació d'un 
moviment anarquista pròpiament coreà. És important destacar 
aquest vincle ja que demostra que, malgrat que el moviment 
llibertari coreà estava lligat i era hereu del moviment nacionalista, 
sempre portà l'internacionalisme com a principi fonamental, sent un 
dels principals promotors de la Federació de l'Est -federació de 
grups anarquistes de tot l'orient asiàtic des de l'índia fins al Japó-. 



Anys 20 

A mitjans de la dècada dels 20, i fruit de la revolta independentista 
de 1919, s'inicia una lluita en tots els fronts des de diversos sectors 
polítics i socials contra la invasió japonesa de Manxúria. El nombre 
d'exiliats coreans a Manxúria era molt elevat i per això no és estrany 
que tant nacionalistes com anarquistes de diverses nacionalitats hi 
convergiren fent front a un enemic comú. Entre els exiliats coreans 
destaca la figura de Kim-Chwa-Jin, general de l'exercit 
independentista coreà famós per la victòria sobre l'exercit japonès a 
la batalla de Chingshanli i obertament anarquista. A partir de 1925, 
Kim-Chwa-Jin, amb altres generals i personatges coreans, es dedicà 
a crear i propagar comunes autogestionades entre els exiliats 
coreans a Manxúria, culminant aquest procés amb la formació de la 
Comuna Lliure de Shinmin (1929). Kim-Chwa-Jin morí assassinat 
el 1930 a mans d'un agent del Partit Comunista coreà degut a que 
era un llibertari a una forta influència en les classes populars. 

És també a partir de 1920 quan diversos grups o individus llibertaris 
influïts per Bakunin i Kropotkin, comencen a organitzar-se i 
federar-se entre ells, creant l'embrió d'una futura organització 
llibertària coreana. Entre tots ells destaca Shin Chae-ho, d'orientació 
bakuninista, qui elaborà el Manifest de la Revolució Coreana el 
1924, que consistia en un programa anarquista d'anàlisi i acció dins 
el context d'una guerra d'independència. 

Aquest programa contempla la participació activa de l'anarquisme 
en la lluita anticolonial contra l'Imperi japonès al mateix temps que 
empeny a desenvolupar i profunditzar la lluita contra la classe 
explotadora i dominant a Corea. En aquest sentit, el Manifest posa 
especial atenció a diferenciar una revolució política d'una revolució 
social. Una revolució política només canviarà de mans el poder 
mentre que una revolució social crearà un poder propi dels oprimits. 
En aquest punt el Manifest estableix la base i els conceptes des d'on 
fer la revolució i tira per terra qualsevol plantejament de nació, 
reafirmant el concepte de poble ja que "el poble és tangible i la 

Aquest escrit, que incitava a l'anarquisme coreà a aixecar-se en 
armes per aconseguir la llibertat, va servir fonamentalment com a 
base per a la fundació el 1924 de la Federació Anarquista Coreana. 
Dita federació estava composta per nuclis d'anarquistes de totes les 
regions i províncies de Corea, així com també de Manxúria i dels 
exiliats a Xina i Japó, però, a causa de la persecució per part de 
l'exercit japonès, actuava pràcticament en la clandestinitat. La feina 
dels seus militants consistia en produir propaganda i premsa. Cal 
destacar els diaris Talhwan, Jeong Bo" (la conquesta) i el Butlletí 
de Justícia. Tot i això la federació sempre va tenir una forta 
tendència a l'acció social. Així és com es van dedicar a impulsar 
sindicats i moviments camperols i estudiantils, i a organitzar la 
resistència a l'ocupació formant cossos d'autodefensa. 



interessant que mereix un article propi i, per tant, millor parlar-ne 
en un altre moment-. 

L'anarquisme coreà decaurà a partir de 1932, després la interessant 
però fallida experiència revolucionaria. Els seus militants més 
destacats foren assassinats (Kim-Chwa-Jin el 1930, Kim Jong-jin 
el 1931), els membres de la FACK foren perseguits, empresonats o 
executats, tant per l'exercit japonès com pels estalinistes xinesos o 
bolxevics, la Comuna de Shinmin fou atacada per totes les bandes 
-pels burgesos nacionalistes i pels partits comunistes, que la veien 
com un element que cooptava les "seves bases populars"-, i els seus 
pobles foren arrasats per l'exercit japonès. No serà fins el 1945 
quan l'anarquisme tornarà a renéixer a Corea, concretament a Seül 
amb la Federació per a la Construcció d'una Societat Lliure. 

"L'Anarquisme fet diferencial català" de Xavier Diez 



Poques vegades abans V aparició d'un llibre m'havia 
suposat una dosi d'alegria tan gran com aquest 
"L'anarquisme fet diferencial català" de Xavier Díez, 
publicat per Virus Editorial dins la seva col•lecció Folletos 
el passat 23 d'abril. Xavier Díez és doctor en història 
contemporània, llicenciat en filosofia i lletres i 
postgraduat en pedagogia terapèutica i estudis de dret, a 
més d'un dels coneixedors més reputats que ara mateix 
tenim als Països Catalans sobre el món llibertari i la 
cultura anarquista. Els seus coneixements els ha 
transformat en nombroses publicacions i llibres, 
especialment referits a l'anarquisme individualista, el 
corrent llibertari a què dedicà la seva tesi doctoral. 

Algunes em direu exagerat quan expresso la meva felicitat 
per aquesta publicació però ho tinc clar: feia anys i panys 
que esperava el llibre i el resultat final, tot i que massa curt 
i escarit -també cal dir-ho i en parlarem en aquest article- 
no m'ha decebut gens ni mica. L'esperava, almenys, des 
que el 1987 la gent d'Icària va treure el ja mític 
"Anarquisme i alliberament nacional" a l'editorial El Llamp 
i alguns, ja aleshores i sense tenir-ne gaire idea, a banda de 
perdre la por a barrejar oli i vi, vam veure clar que l'apartat 
històric del llibre era, per dir-ho així, una mica fluix. Ara ja 
podem dir que això ho tenim solucionat. I que consti, 
perquè és de justícia dir-ho, que aquesta nova aportació no 
és només un estudi històric... 

Començaré, això sí, amb dues crítiques menors al llibre. 
D'una banda la no assumpció plena, al llarg de tot l'estudi, 
de l'àmbit nacional dels Països Catalans, tot i que sí que és 
veritat que l'autor fa un esforç clar en aquest sentit. Això fa 
que alguns referents valencians no hi apareguin, com el 
mateix Joan Fuster, i tot i que cal encara una feina 
d'investigació i argumentativa important en aquest sentit, 
em sembla bàsic que hi sigui. De l'altra, he de dir que no 
crec que sigui adequat el símbol que a la portada vol 
representar l'anarquia catalana, barreja d'una A encerclada i 
una "ç". La "ç" no és una lletra característica únicament de 
la llengua catalana i si en algun moment s'ha utilitzat com a 
tal ha estat davant la "n", que sí és una lletra representativa 
del castellà. Per tant, sense voler ser agre en la crítica però 
sí explicatiu, quan s'utilitza la "ç" com a símbol de 



catalanitat d'alguna manera s'està assumint, per oposició, el 
marc referencial espanyol. En termes sociolingüístics, 
podríem dir que el conflicte lingüístic (lingüístic i no 
social) pels àmbits d'ús es produeix tant amb la llengua 
francesa, amb qui compartim la "ç", com amb la castellana 
i per tant "ç" igual podria representar el català com el 
francès. 

Però passats els retrets, anem als elogis. "L'anarquisme fet 
diferencial català", subtitulat 'Influència i llegat de 
l'anarquisme en la història i la societat catalana 
contemporània' és un llibret fet des de l'acadèmia i això es 
bo i es nota, ja que les dades, tot i que discutibles com 
sempre s'ha de fer amb qualsevol dada que s'utilitzi per 
justificar un relat, no ballen ni són suposicions només sinó 
fets constatables. I per això, per exemple, quan Díez parla 
de la possible influència ibèrica en la configuració d'un cert 
sentiment de col•lectivitat no jeràrquica no afirma sinó que 
cita, i fa bé, perquè aquest és un dels temes que és opinable 
i té interpretacions diverses i contradictòries. Ara bé, el 
relat que es desprèn de la lectura del llibre és ben clar: si 
alguna cosa identifica la catalana terra i la gent que l'habita 
és precisament la constant lluita per la llibertat, la igualtat i 
la justícia de les persones que l'hem habitat i l'habitem, el 
nostre majoritari passat llibertari i les nostres plenes 
actituds antiautoritàries. 

El llibre està dividit en tres grans apartats i una introducció 
justificadora. Aquesta darrera porta per títol "Una memòria 
incòmoda" i Xavier Díez hi repassa les diverses autoritats 
que precisament des de l'acadèmia han parlat -i sobretot 
malparlat- de l'anarquisme i de l'anarquisme català més 
concretament, l'han interpretat o l'han minimitzat, amb 
parades interessants, tot i que curtes pel meu gust, en les 
opinions de Pierre Vilar i Jordi Nadal, Eric Hobsbawm, 
Gerald Brenan, Vicens Vives, Ferran Soldevila, Josep 
Termes i Miquel Izard. És evident que aquest recorregut 
hagués pogut ser molt més extens i detallat alhora que molt 
més intens i contrastat, però aquí apareix un dels problemes 
-alhora que mèrit- d'aquest fullet (si fem cas al nom de la 
col•lecció en què s'ha publicat) i no és un altre que la seva 
brevetat buscada i volguda. 

Segons la meva opinió, cada un dels apartats del llibre 
necessita un desenvolupament argumental més extens que, 
sense deixar de lloar la proposta concreta de Díez de ser 
clar i sintètic, és una feina imprescindible de fer en els 
propers mesos o anys. Passat el repàs historiogràfic i 
continuant amb el contingut del llibre, l'autor afirma que a 
l'hora d'explicar "el perquè de tot plegat" caldrà tenir en 
compte tots aquests autors per tal de conèixer "El perquè de 
la continuïtat històrica i la persistència del fenomen 
llibertari, el perquè dels mites sobre els llibertaris, el perquè 
dels silencis historiogràfics sobre la magnitud i l'arrelament 
del moviment, el perquè d'un fet que singularitza el passat 
col•lectiu respecte d'altres nacions europees". Resumeix 
així què ens trobarem en la resta del llibre. 

El primer gran apartat d" Anarquisme fet diferencial català" 
després de la introducció justificadora porta per títol "Els 
orígens" i, partint de la prehistòria i acabant en l'actualitat, 
l'autor hi dibuixa un camí clarament antiautoritari i 
d'enfrontament al poder com a característic de les catalanes 
i els catalans. Per tant, el llibre trenca els tòpics 
conservadors del seny, la prudència i la voluntat de pacte. 
Comença Díez amb les tesis de Pere Bosch i Gimpera sobre 

la suposada herència 
col•lectivista ibèrica que a 
^9f%. m i em costen d'acceptar, 

gw\ potser pel meu 

IjtJk desconeixement en 

TJ^^^P profunditat sobre el tema, 

però que poden ser 
*^ tingudes en compte 

sempre que no 

esdevinguin pur 

determinisme. 

FET DIFERENCIAL 

L'autor continua amb la 
revolta remença, que tal 
com deia Rovira i Virgili 
"és un dels fets més 
transcendentals de la 
Història de Catalunya". I 
tenia raó el tarragoní, ja 
que aquesta revolta i 



sobretot el seu èxit amb resultats alliberadors per a les 
classes catalanes amb menys drets són únics a l'Europa 
medieval i van comportar, a partir de la Sentència Arbitral 
de Guadalupe del 1486, un empoderament immens de les 
més pobres, que passaven a tenir un exemple propi de la 
utilitat de la lluita. Les revoltes i les consegüents 
repressions se succeeixen i el llibre fa una aturada 
novament transcendental a l'any 1640 i la Guerra dels 
Segadors, el moment, segons Díez, en què "Catalunya es 
dota d'una autonarració de nació lliure i sobirana, on qui 
exerceix el poder ho fa només des de la concessió del 
conjunt d'individus que representen els veritables 
dipositaris de la sobirania". 

L'autor tanca aquest episodi amb una afirmació que faig 
meva quan diu que "Els segadors, al cap i a la fi, sense 
pretendre-ho, estaven posant les bases de l'arrelament de 
l'anarquisme, es a dir, la resistència contra qualsevol poder 
amb temptacions totalitàries, en el sí de la societat 
catalana". Aquest capítol arriba fins a l'actualitat i repassa 
tant l'anarquisme organitzat com el republicanisme, 
l'obrerisme, la revolució llibertària, la dictadura i la 
transició trampa dels setanta del segle passat. 

El segon gran capítol pren el títol de "Colors" i està dividit 
en els tres colors simbòlics de la revolució francesa. El blau 
simbolitza 'una societat gelosa de la seva llibertat'; el 
blanc, 'una societat tendent a l'igualitarisme'; i el vermell, 
'una societat a punt de trencar-se', segons els títols del 
mateix llibre. Aquest tercer subcapítol inclou un apartat que 
crec que caldria eixamplar molt més en posteriors treballs, 
segurament perquè és precisament l'apartat que construeix 
el relat propi de les qui ens posicionem entre 
l'independentisme i l'anarquisme. Es tracta, doncs, de la 
petita història de l'anarcoindependentisme català o com li 
vulguem dir, ja que si fins ara el llibre parlava de com la 
catalanitat i el país en general han estat insubmisos, 
llibertaris i anarquistes, l'apartat '(A)nacionalisme: un 
anarquisme catalanista?' tracta sobre els corrents, les 
persones i organitzacions que han transitat aquest estret i 
alhora plaent camí que uneix anarquisme i alliberament 
nacional com a opció política (i política, no caldria dir-ho 
però mai se sap, vol dir el que vol dir i no una altra cosa). 

El darrer capítol porta per títol "Catalunya serà llibertària o 
no serà..." i tot i ser el més curt també és cert que serveix a 
l'autor per exposar les seves idees al respecte darrere de la 
subversió de la màxima del bisbe conservador Torres i 
Bages "Catalunya serà Cristina o no serà". 

En el llibre de Xavier Díez, a banda de les referències 
històriques i culturals que ens poden il•luminar en multitud 
de casos que segurament la majoria social desconeix, allò 
que més interessant em sembla és el relat que s'hi 
construeix. Un relat complex i que s'ha de treballar molt 
més a partir d'altres obres però que situa necessàriament la 
catalanitat al costat de l'anarquisme, de l'antiautoritarisme. 
És aquest un fet evident quan transites les pàgines de la 
nostra història, però la gràcia del llibre i el fet pel qual a mi 
m'ha fet tan feliç és que, lluny del pamflet, el relat històric 
que s'hi construeix manté una coherència que ens hauria de 
fer repensar els mites propis, fins i tot els que tenim 
completament assumits. I això no té preu, perquè el dubte 
és l'únic que ens mostra que ens mantenim vius. No és 
només fer front a les teories i propostes de Vicens Vives, 
assumides i convertides en tòpics nacionals per la burgesia 
regional catalunyesa, sinó també l'assumpció de bona part 
de la nostra història des d'un punt de vista obert i 
pragmàtic, però alhora encaixada en un relat alternatiu i 
engrescador. 

No em queda res més que felicitar l'autor per la feina feta i 



alhora demanar-li que no abandoni el tema i a la llarga ens 
obsequiï amb altres volums al respecte, que siguin més 
extensos perquè aquest, tot i ser molt dens, a algunes ens ha 
semblat només un tros del tot... Alhora, vull fer una crida a 
historiadores, filòsofes, sociòlegs, antropòlegs, filòlogues, 
elaboradores de discurs polític, etc. a anar-hi i anar-hi tenint 
en compte tot el que aquí hagin pogut llegir. Les animo a 
posar-ho en dubte, abans que res, però alhora a investigar, a 
proposar, a crear, a insistir, a obrir i a construir, en 
definitiva, una praxis que assumeixi els referents nacionals 
i socials alliberadors anteriors, aquests i d'altres, i els situï 
dins de l'antiautoritarisme general a què pertanyen i on tan 
bé es troben. I això no vol dir renunciar a res del que fins 
ara s'ha fet o dit ni passar a portar xapes anarquistes o 
banderes roges i negres o negres directament, no siguem 
simplistes. 

La proposta va molt més enllà però alhora està ben arrelada 
davall dels propis peus, tan ben arrelada que a vegades fa 
riure que algunes continuïn obstinades a no veure-la ni 
mirar-la. La tenim davant dels morros i només cal assumir- 
la sense por ni timidesa i sense esdevenir-ne esclaus. Si ho 
fem, vés a saber si d'aquí a poc no esdevindrem nosaltres 
"un greu problema d'interpretació històrica" o, pitjor 
encara, unes "rebels primitives" absolutament modernes i 
lliures, és a dir del segle XXI. 

Jordi Martí Font 

Cap a la indendència fent via, visca l'anarquia! 



3 de Setembre a Balaguer 

- Presentació a càrrec de Jordi Marti Font del llibre 
"L'anarquisme, fet diferencial català" 

i presentació dels nou disc "Nu i a la Terra" del cantautor de 
la Figuerosa Xavier Mayora acompanyant una copa de vi. 
A les 8. 3 Oh. a la terrassa del Casal Lapallavara, al carrer del 
Pintor Borrràs. 
Coorganitzen: A les trinxeres + Som lo que sembrem + Cup 

10 de Setembre a Girona 

- Passi de la pel•lícula "El viento que agita la cebada" de'n 
Ken Loach i debat sobre el model, des d'una vessant 
anarcosindicalista, que volem per als Països Catalans. Tot 
acompanyant-ho amb un petit pica-pica. 

A les 20:00 a Can Ninetes, c/Santa Eugènia, 146 
Organitza: CGT Girona. 

11 de Setembre a l'Alt Empordà 

- A les 8 de matí. Caminada des del Coll de Banyuls a 
Peralada 

11 de Setembre a Barcelona 

- Bloc Anti-autoritari del 11 de Setembre, 18:30, PI. 
Urquinaona 

Convoca: Bloc Negre 11 de Setembre. 

11 de Setembre a Reus 

- Bloquet Llibertari. 

A les 19:30 al Mercat Central de Reus. 

13 de Setembre a Barcelona 

- Presentació Amb la presència de l'autor, Xavier Diez, del 
llibre "L'anarquisme, fet diferencial català" 

A les 19:00 a la Ciutat Invisible, c/ Riego, 35, Sants. 
Coorganitzen: Ciutat invisible + Negres tempestes. 



14 de Setembre a Granollers 

- Xerrada Anarquisme i Alliberament Nacional amb 
Marcel•lí Reyes 

A les 18. 3 Oh. a l'Anònims del c/Miquel Ricomà 57. 
Organitza: Anònims, menjars i pensars. 

27 de Setembre a Granollers 

- Presentació Amb la presència de l'autor, Xavier Diez, del 
llibre "L'anarquisme, fet diferencial català" 

A les 19 hores a l'Anònims del c/Miquel Ricomà 57. 
Organitza: Anònims, menjars i pensars. 

És necessària una organització llibertària? 




El passat 23 de febrer va tenir lloc a l'espai Obert un altre 
sopar debat de La Rosa dels Vents, aquest cop amb el títol "és 
necessària una organització llibertària?". Al debat hi van estar 
convidats a realitzar ponència: José Maria Olaizola (Ex- 
secretari general de la CGT i membre de Red Libertaria 
Apoyo Mutuo), Sonia Turón (Federació Local de CNT 
L'Hospitalet), Gaspar Fuster (Professor d'economia a 
secundària i membre de l'Institut de Ciències Econòmiques i 
de l'Autogestió ICEA). Al sopar hi assistiren una trentena de 
persones dels diferents àmbits del món llibertari que 
enriquiren el debat entre plat i plat. 

El debat es va allargar durant diverses hores entre un gran 
nombre d'intervencions que varen possar a la llum les 
diferents perspectives de lluita actuals existents en 
l'anarquisme a les nostres terres. A pesar de les diferències en 
les percepcions de les formes d'organització que podríem 
mantenir dins una organització llibertària, possiblement la 
conclusió del debat fos que tot i no coincidir en les maneres 
de funcionar d'uns grups o altres, si que hauríem de 
coordinar-nos per tal de lluitar conjuntament contra el capital 
i l'explotació a la que estem sotmeses. 

Història 



Ruta anarquista del Prat de Llobregat. Una resposta 

contra l'oblit i la manipulació 



El moviment anarquista no ha tingut a casa nostra un tractament 
històric a l'alçada de la seva rellevància, trobaríem pocs 
exemples tan clars de fenòmens amb una empremta tan decisiva 
i, en canvi, una explicació tan desproporcionada a nivell 
quantitatiu, i tendenciosa i carregada de prejudicis, a nivell 
qualitatiu. La historiografia oficial, impulsada per diferents 
sigles i partits des de diverses institucions, s'ha trobat arreu 
igual d'incòmoda davant la temàtica degut a que la tradició 
anarquista no és fàcilment digerible des del poder ni un 
moviment agraït en la recerca de suposades legitimitats. 

Un cas paradigmàtic a nivell local el trobem al Prat de 
Llobregat. Com arreu, dècades de manipulació franquista van 
tergiversar fins a límits escandalosos la herència llibertària, però 
a aquesta, a partir de la Transició, s'hi va sumar una nova fase 
exercida des del consistori i encara vigent. L'antic PSUC, avui 
dia IC-V, porta més de 30 anys governant la ciutat, i tant per la 
seva enemistat ideològica amb l'anarquisme com per interessos 
partidistes, ja els hi ha anat bé redundar en alguns dels tòpics 
sembrats pel franquisme i continuar en la tasca d'ocultació del 
passat llibertari. Una història del moviment obrer local 
focalitzada en el darrer franquisme, on PSUC i CCOO eren 
gairebé hegemònics, i una manca d'estudis sobre el procés 
revolucionari de la Guerra Civil i l'abast real de la repressió 
franquista, han possibilitat el desconeixement absolut entre la 
població que ja serveix per mantenir la caricatura simplista de 
l'anarquista sanguinari en l'imaginari col•lectiu. 

Sis anys recuperant la memòria llibertària 

Davant d'aquesta utilització partidista i selectiva de la memòria 
local va sorgir entre historiadors i col•lectius de l'entorn 
llibertari la iniciativa de recuperar, investigar i fomentar l'extens 
llegat del moviment anarquista pratenc de forma analítica, 
rigorosa i autogestionada. La ruta anarquista, consistent en un 
recorregut comentat per historiadors, va tenir una primera edició 
el juliol de 2006 en el marc de les jornades llibertàries realizades 
a l'antic casal okupat KOP-Alta Tensió. Sis anys després, el 

novembre de 2012, més d'un centenar de persones van tornar a 
recórrer el nucli urbà del Prat trencant novament el silenci. 

El recorregut, que es pot visualitzar en el web 
http://www.elpratllibertari.cat i que es troba en procés 
d'actualització constant, repassa la importància de l'anarquisme 
en la creació entre els jornalers dels primers sindicats, als que se 
li sumarien els obrers fabrils amb l'obertura de la Seda i la 
Paperera. Lluites laborals i vagues, moviments insurreccionals a 
la República, l'esclat de la Revolució, el protagonisme als 
comitès, la col•lectivització de terres, fàbriques i oficis, la 
creació d'escoles racionalistes, diaris, ateneus, la brutal repressió 
franquista... tot un llegat sense precedents que es repeteix a 
moltes poblacions i que cal continuar analitzant i difonent 
davant de la invisibilitat i tergiversació al que l'han sotmès 
durant dècades. Perquè no hem de deixar que els vencedors 
siguin els que escriguin la història, perquè el poder mai 
explicarà amb veracitat la història dels que lluitaven contra el 
poder, i perquè cal aprendre del passat per entendre el present i 
poder canviar el futur. 

Joan Montblanc 

